REGOLAMENT TAL-KUNSILL (KE) Nru 797/2006
tat-22 ta’ Mejju 2006
li jemenda r-Regolament (KE) Nru 1785/2003 fir-rigward ta' l-arranġamenti għall-importazzjoni tar-ross
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 36 u t-tielet subparagrafu ta' l-Artikolu 37(2) tiegħu,
Wara li kkunsidra l-proposta mill-Kummissjoni,
Wara li kkunsidra l-Opinjoni tal-Parlament Ewropew (1),
Billi:
(1)
L-Artikolu 10(1) tar-Regolament tal-Kunsill (KE) Nru 1785/2003 tad-29 ta' Settembru 2003 dwar l-organizzazzjoni komuni tas-suq tar-ross (2) titlob il-preżentazzjoni ta' liċenzja ta' l-importazzjoni jew l-esportazzjoni għal importazzjoni fil-Komunità, jew esportazzjoni minnha, ta' kwalunkwe mill-prodotti mniżżla fl-Artikolu 1 ta' dak ir-Regolament. Biex jiġu ssimplifikati l-proċeduri applikabbli għal operaturi ekonomiċi, għandu jkun possibbli li ssir deroga mill-obbligu li tiġi preżentata liċenzja ta' importazzjoni meta ma tkunx meħtieġa għall-ġestjoni ta' diversi importazzjonijiet ta' ross. Il-Kummissjoni għandha għalhekk titħalla tidderoga minn dan l-obbligu.
(2)
Taħt il-Ftehim fil-forma ta' Skambju ta' Ittri bejn il-Komunità Ewropea u l-Indja skond l-Artikolu XXVIII tal-GATT 1994 dwar il-modifika ta' konċessjonijiet fir-rigward tar-ross previsti fl-Iskeda CXL KE annessa għall-GATT 1994 (3), approvata bid-Deċiżjoni tal-Kunsill 2004/617/KE (4), id-dazju applikabbli għal importazzjonijiet ta' varjetajiet ta' ross Basmati mnaddaf li joriġina mill-Indja huwa ffissat żero.
(3)
Taħt il-Ftehim fil-forma ta' Skambju ta' Ittri bejn il-Komunità Ewropea u l-Pakistan skond l-Artikolu XXVIII tal-GATT 1994 dwar il-modifika ta' konċessjonijiet fir-rigward tar-ross previsti fl-Iskeda CXL KE annessa għall-GATT 1994 (5), approvata bid-Deċiżjoni tal-Kunsill 2004/618/KE (6), id-dazju applikabbli għal importazzjonijiet ta' varjetajiet ta' ross Basmati mnaddaf li joriġina mill-Pakistan huwa ffissat żero.
(4)
Il-Ftehim fil-forma ta' Skambju ta' Ittri bejn il-Komunità Ewropea u l-Istati Uniti ta' l-Amerika dwar il-metodu ta' kalkolu ta' dazji applikati għal ross imnaddaf (7), approvat bid-Deċiżjoni tal-Kunsill 2005/476/KE (8), jistabbilixxi l-mekkaniżmu għal kalkolu u l-iffissar f'intervalli regolari tad-dazju applikabbli għal importazzjonijiet ta' ross imnaddaf li jaqa' taħt il-kodiċi NM 1006 20.
(5)
Il-Ftehim fil-forma ta' Skambju ta' Ittri bejn il-Komunità Ewropea u t-Tajlandja skond l-Artikolu XXVIII tal-GATT 1994 dwar il-modifika ta' konċessjonijiet fir-rigward tar-ross previsti fl-Iskeda CXL KE annessa għall-GATT 1994 (9), approvata bid-Deċiżjoni tal-Kunsill 2005/953/KE (10), jistabbilixxi l-mekkaniżmu għall-kalkolu u l-iffissar f'intervalli regolari tad-dazju applikabbli għal importazzjonijiet ta' ross parzjalment mitħun jew ross mitħun li jaqa' taħt il-kodiċi NM 1006 30, u li tiffissa d-dazju applikabbli għal importazzjonijiet ta' ross imfarrak taħt il-kodiċi NM 1006 40 00 għal EUR 65 għal kull tunnellata.
(6)
L-erba' deċiżjonijiet imsemmija hawn fuq jippermettu lill-Kummissjoni tidderoga mir-Regolament (KE) Nru 1785/2003 biex tippermetti l-applikazzjoni sħiħa tal-Ftehim ta' hawn fuq. Dawk id-derogi japplikaw sa mhux iżjed tard mit-30 ta' Ġunju 2006.
(7)
Id-dispożizzjonijiet tar-Regolament (KE) Nru 1785/2003 dwar l-iffissar tad-dazju fuq it-tipi differenti ta' ross kopert bil-Ftehim ta' hawn fuq għandhom għalhekk jiġu emendati.
(8)
Biex ikun eliġibbli għal dazju ta' importazzjoni żero, ir-ross Basmati għandu jappartjeni għal varjetà speċifikata fil-Ftehim. Biex jiġi aċċertat jekk ir-ross Basmati impurtat b'rata żero ta' dazju jissodisfax dawk il-karatteristiċi, regoli speċifiċi għandhom jiġu adottati mill-Kummissjoni.
(9)
Ir-Regolament (KE) Nru 1785/2003 għandu għalhekk jiġi emendat kif meħtieġ. Biex jiġi żgurat li dawn l-arranġamneti ġodda ta' importazzjoni jiġu miżmuma għal operaturi wara t-terminu perentorju għall-applikazzjoni tad-derogi, din l-emenda għandha tapplika mill-1 ta' Lulju 2006,
ADOTTA DAN IR-REGOLAMENT:
Artikolu 1
Ir-Regolament (KE) Nru 1785/2003 huwa b'dan emendat kif ġej:
1)
fl-Artikolu 10, għandu jiddaħħal il-paragrafu li ġej:
“1a. Fejn mhix meħtieġa liċenzja ta' importazzjoni għall-ġestjoni ta' ċerti importazzjonijiet ta' ross, il-Kummissjoni tista', skond il-proċedura msemmija fl-Artikolu 26(2), tidderoga mill-obbligu previst fl-ewwel subparagrafu tal-paragrafu 1 ta' dan l-Artikolu.”
2)
fl-Artikolu 11, il-paragrafu 2 għandu jiġi mħassar.
3)
l-Artikoli li ġejjin għandhom jiddaħħlu:
“Artikolu 11a
1. Minkejja l-Artikolu 11(1), id-dazju ta' importazzjoni fuq ross imnaddaf li jaqa' taħt il-kodiċi NM 1006 20 għandu jkun iffissat mill-Kummissjoni fi żmien għaxart ijiem mit-tmiem tal-perijodu ta' referenza kkonċernat bi:
(a)
EUR 30 għal kull tunnellata fil-każijiet li ġejjin:
-
fejn huwa nnotat li l-importazzjonijiet ta' ross imnaddaf magħmula matul is-sena ta' kummerċjalizzazzjoni li għadha kif tintemm ma laħqux il-kwantità ta' referenza annwali msemmija fl-ewwel subparagrafu tal-paragrafu 3, bit-tnaqqis ta' 15 %,
-
fejn huwa nnotat li l-importazzjonijiet ta' ross imnaddaf magħmula matul l-ewwel sitt xhur tas-sena ta' kummerċjalizzazzjoni ma laħqux il-kwantità ta' referenza parzjali msemmija fit-tieni subparagrafu tal-paragrafu 3, bit-tnaqqis ta' 15 %,
(b)
EUR 42,5 għal kull tunnellata fil-każijiet li ġejjin:
-
fejn huwa nnotat li l-importazzjonijiet ta' ross imnaddaf magħmula matul is-sena ta' kummerċjalizzazzjoni li għadha kif tintemm ma laħqux il-kwantità ta' referenza annwali msemmija fl-ewwel subparagrafu tal-paragrafu 3, bit-tnaqqis ta' 15 %,
-
fejn huwa nnotat li l-importazzjonijiet ta' ross imnaddaf magħmula matul l-ewwel sitt xhur tas-sena ta' kummerċjalizzazzjoni jeċċedu l-kwantità ta' referenza parzjali msemmija fit-tieni subparagrafu tal-paragrafu 3, bit-tnaqqis ta' 15 %, imma ma jeċċedux dik l-istess kwantità ta' referenza parzjali biż-żieda ta' 15 %;
(ċ)
EUR 65 għal kull tunnellata fil-każijiet li ġejjin:
-
fejn huwa nnotat li l-importazzjonijiet ta' ross imnaddaf magħmula matul is-sena ta' kummerċjalizzazzjoni li għadha kif tintemm ma laħqux il-kwantità ta' referenza annwali msemmija fl-ewwel subparagrafu tal-paragrafu 3, bit-tnaqqis ta' 15 %,
-
fejn huwa nnotat li l-importazzjonijiet ta' ross imnaddaf magħmula matul l-ewwel sitt xhur tas-sena ta' kummerċjalizzazzjoni jeċċedu r-referenza parzjali msemmija fit-tieni subparagrafu tal-paragrafu 3, biż-żieda ta' 15 %.
Il-Kummissjoni għandha tiffissa d-dazju applikabbli biss jekk il-kalkoli mwettqa taħt dan il-paragrafu jindikaw ħtieġa li dan jinbidel. Sakemm jiġi ffissat dazju applikabbli ġdid, għandu japplika d-dazju ffissat minn qabel.
2. Sabiex jiġu kkalkolati l-importazzjonijiet imsemmija fil-paragrafu 1, għandhom jitqiesu l-kwantitajiet li għalihom inħarġu liċenzji ta' importazzjoni għal ross imnaddaf li jaqgħu fil-kodiċi NM 1006 20 taħt l-ewwel subparagrafu ta' l-Artikolu 10(1) fil-perijodu ta' referenza korrispondenti, ħlief għal liċenzji ta' importazzjoni għar-ross Basmati msemmija fl-Artikolu 11b.
3. Il-kwantità ta' referenza annwali għandha tkun ta' 437 678 tunnellata għas-sena ta' kummerċjalizzazzjoni 2005/06. Din il-kwantità għandha tiżdied b'6 000 tunnellata kull sena għas-snin ta' kummerċjalizzazzjoni 2006/07 u 2007/08.
Il-kwantità ta' referenza parzjali għal kull sena ta' kummerċjalizzazzjoni għandha tikkorrispondi għal nofs il-kwantità ta' referenza annwali msemmija fl-ewwel subparagrafu.
Artikolu 11b
Minkejja l-Artikolu 11(1), il-varjetajiet ta' ross Basmati mnaddaf li jaqgħu taħt il-kodiċi NM 1006 20 17 u 1006 20 98 imniżżla fl-Anness IIIa għandhom jikkwalifikaw għar-rata żero ta' dazju ta' importazzjoni taħt il-kondizzjonijiet iffissati mill-Kummissjoni skond il-proċedura msemmija fl-Artikolu 26(2).
Artikolu 11ċ
1. Minkejja l-Artikolu 11(1), id-dazju ta' importazzjoni għal ross parzjalment mitħun jew kompletament mitħun li jaqa' taħt il-kodiċi NM 1006 30 għandu jkun iffissat mill-Kummissjoni fi żmien għaxart ijiem mit-tmiem tal-perijodu ta' referenza kkonċernat bi:
(a)
EUR 175 għal kull tunnellata fil-każijiet li ġejjin:
-
fejn huwa nnutat li l-importazzjonijiet ta' ross parzjalment mitħun u kompletament mitħun matul is-sena ta' kummerċjalizzazzjoni li għadha kif intemmet qabżu t-387 743 tunnellata;
-
fejn huwa nnutat li l-importazzjonijiet ta' ross parzjalment mitħun u kompletament mitħun magħmula matul l-ewwel sitt xhur tas-sena ta' kummerċjalizzazzjoni qabżu 182 239 tunnellata;
(b)
EUR 145 għal kull tunnellata fil-każijiet li ġejjin:
-
fejn huwa nnutat li l-importazzjonijiet ta' ross parzjalment mitħun u kompletament mitħun magħmula matul is-sena ta' kummerċjalizzazzjoni li għadha kif intemmet qabżu t-387 743 tunnellata,
-
fejn huwa nnutat li l-importazzjonijiet ta' ross parzjalment mitħun u kompletament mitħun magħmula matul l-ewwel sitt xhur tas-sena ta' kummerċjalizzazzjoni ma qabżux l-182 239 tunnellata.
Il-Kummissjoni għandha tiffissa d-dazju applikabbli fil-każijiet biss li l-kalkoli mwettqa taħt dan il-paragrafu jindikaw ħtieġa li dan jinbidel. Sakemm jiġi ffissat dazju applikabbli ġdid, għandu japplika d-dazju ffissat minn qabel.
2. Sabiex jiġu kkalkolati l-importazzjonijiet kif imsemmija fil-paragrafu 1, għandhom jitqiesu l-kwantitajiet li għalihom inħarġu liċenzji ta' importazzjoni għal ross parzjalment mitħun jew kompletament mitħun li jaqa' taħt il-kodiċi NM 1006 30 li jaqgħu taħt l-ewwel subparagrafu ta' l-Artikolu 10(1) fil-perijodu ta' referenza korrispondenti.
Artikolu 11d
Minkejja l-Artikolu 11(1), id-dazju ta' importazzjoni fuq ross imfarrak li jaqa' taħt il-kodiċi NM 1006 40 00 għandu jkun ta' EUR 65 għal kull tunnellata.”;
4)
l-Anness li ġej għandu jiddaħħal:
“ANNESS IIIa
Varjetajiet ta' ross Basmati msemmi fl-Artikolu 11b
Basmati 217
Basmati 370
Basmati 386
Kernel (Basmati)
Pusa Basmati
Ranbir Basmati
Super Basmati
Taraori Basmati (HBC-19)
Tip-3 (Dehradun)”.
Artikolu 2
Dan ir-Regolament għandu jidħol fis-seħħ fit-tielet jum wara dak li fih ikun ġie ppubblikat f’Il-Ġurnal Uffiċjali ta' l-Unjoni Ewropea.
Huwa għandu japplika mill-1 ta' Lulju 2006.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 22 ta’ Mejju 2006.